જર્મનીના એક ગ્રાહક અધિકાર જૂથે ૧૩ ફેબ્રુઆરીએ કહ્યું હતું કે ફેસબૂક અંગત માહિતીનો જે રીતે ઉપયોગ કરે છે તે કૉર્ટને ગેરકાયદે જણાય છે કારણ કે અમેરિકાનો સૉશિઅલ મીડિયા મંચ (ફેસબૂક) તેના વપરાશકારોને માહિતી આપીને તેમની પૂરતી સંમતિ મેળવતું નથી. બર્લિનના પ્રાદેશિક ન્યાયાલયનો આ ચૂકાદો ફેસબૂક માટે મોટા ઝટકારૂપ છે. ફેસબૂક જે રીતે સંવેદનશીલ અંગત માહિતીનો (દૂર)ઉપયોગ કરે છે અને તેનાથી સૂક્ષ્મ લક્ષિત ઓનલાઇન જાહેરખબર શક્ય બને છે તે જોતાં ફેસબૂક સામે જર્મનીમાં તેની સામે ધોંસ સતત વધી રહી છે. ફૅડરેશન ઑફ જર્મન કન્ઝ્યૂમર ઑર્ગેનાઇઝેશન્સ (vzvb) એ કહ્યું હતું કે ફેસબૂકના ડિફૉલ્ટ સેટિંગ અને તેની સેવાના કેટલાક નિયમો ગ્રાહકોને લગતા કાયદાનો ભંગ છે અને ન્યાયાલયને માહિતીના વપરાશની સંમતિના ભાગો ગેરકાયદે જણાય છે. વીઝેડવીબીના લિટિગેશન પૉલિસીના હૈકો ડ્યુએન્કેલે કહ્યું હતું કે “ફેસબૂક ડિફૉલ્ટ સેટિંગ સંતાડી રાખે છે અને આ સેટિંગ તેના પ્રાઇવસી સેન્ટરમાં પ્રાઇવસી ફ્રેન્ડલી નથી. જ્યારે ગ્રાહક નોંધણી કરે છે ત્યારે તે અંગે તે પૂરતી માહિતી પૂરી પાડતી નથી. માહિતીપ્રદ સંમતિ માટેની જરૂરિયાત ફેસબૂક પૂરી કરતી નથી.” વીઝેડવીબીએ તેના ચૂકાદાની એક નકલ તેની વેબસાઇટ પર પણ મૂકી છે. ન્યાયાલયના પ્રવક્તાએ એ વાતની પુષ્ટિ કરી હતી કે ચૂકાદાને આપી દેવામાં આવ્યો છે. જોકે તેણે વધુ ટીપ્પણી કરવા નકાર્યું હતું.